...Нарэшце, праз пераадоленне мноства перашкод і супярэчнасцяў — гістарычны кастрычніцкі дзень 1596 года, які праз смугу стагоддзяў ярка паўстае пад пяром даследчыка. Дзеля ўрачыстага падпісання і абвяшчэння царкоўнай уніі праваслаўнай і каталіцкай цэркваў у наш старажытны горад Бярэсце сабралася мноства высокіх духоўных асоб і дзяржаўных дзеячаў. Сярод іх былі патрыяршыя экзархі з Канстанцінопаля і Александрыі, епіскапы Валадзімірскі і Луцкі, адданыя свайму краю канцлер ВКЛ Леў Сапега, магнат Мікалай Радзівіл, князь Канстанцін Астрожскі і іншыя мудрыя людзі, якія ў саюзе дзвюх хрысціянскіх цэркваў бачылі гарантыю спынення канфліктаў між вернікамі, заслон на шляху як паланізацыі, так і русіфікацыі ліцвінаў.